CELEX: 32015R1852
Language: hu
Date: 2015-10-15 00:00:00
Title: A Bizottság (EU) 2015/1852 felhatalmazáson alapuló rendelete (2015. október 15.) az egyes sajtok magántárolására vonatkozó ideiglenes rendkívüli támogatási program megnyitásáról és a támogatás összegének előzetes rögzítéséről

16.10.2015   
            
            
               HU
            
            
               Az Európai Unió Hivatalos Lapja
            
            
               L 271/15
            
         A BIZOTTSÁG (EU) 2015/1852 FELHATALMAZÁSON ALAPULÓ RENDELETE
   (2015. október 15.)
   az egyes sajtok magántárolására vonatkozó ideiglenes rendkívüli támogatási program megnyitásáról és a támogatás összegének előzetes rögzítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére, összefüggésben 228. cikkével,
   mivel:
   
               (1)
            
            
               A 2014. év folyamán és 2015 első felében általában véve visszaesett a tej és a tejtermékek iránti globális kereslet, elsősorban a tejtermékek világszinten legfontosabb importőr országa, Kína importtevékenységének lassulása miatt.
            
         
               (2)
            
            
               A tejtermékek árát érintő leszorító hatás volt megfigyelhető, amelyet az okoz, hogy növekedett a kínálat mind az Unióban, mind a világ főbb tejtermelő régióiban.
            
         
               (3)
            
            
               Emellett 2015. június 25-én az orosz kormány bejelentette, hogy további egy évre, 2016. augusztus 6-ig meghosszabbítja az Unióból származó mezőgazdasági termékek és élelmiszerek bevitelére vonatkozó tilalmat.
            
         
               (4)
            
            
               A tejágazat emiatt piaci zavarral szembesül, amelyet a kereslet és a kínálat közötti erőteljes egyensúlyhiány okoz.
            
         
               (5)
            
            
               Ennek következtében a nyers tej és a tejtermékek ára tovább csökkent az Unióban, és valószínűleg a továbbiakban is érvényesül a leszorító hatás, amely kezelhetetlen szintet érhet el sok mezőgazdasági termelő esetében, akik pénzforgalmi és a pénzkészletet érintő nehézségeket tapasztalnak. A legfontosabb sajtok uniós átlagára 17 %-kal csökkent 2015-ben.
            
         
               (6)
            
            
               Az 1308/2013/EU rendelet alapján rendelkezésre álló piaci intervenciós intézkedések, mivel más termékekre – például vajra és sovány tejporra – irányulnak vagy csak a földrajzi jelzéssel ellátott sajtokra vonatkoznak, nem elegendőek az előállt helyzet kezelésére.
            
         
               (7)
            
            
               A sajtpiac súlyos egyensúlyhiánya tárolással enyhíthető, illetve kiküszöbölhető. Ezért indokolt a sajt magántárolására támogatást nyújtani és a támogatás összegét előre rögzíteni.
            
         
               (8)
            
            
               Indokolt meghatározni a támogatási program hatálya alá tartozó mennyiség felső határát, valamint a teljes mennyiség tagállamonkénti bontását, amelynek alapját az egyes tagállamok sajttermelése képezi.
            
         
               (9)
            
            
               Az 1308/2013/EU rendelet 17. cikke úgy rendelkezik, hogy csak az 1151/2012/EU európai parlamenti és tanácsi rendelet (2) szerinti, oltalom alatt álló eredetmegjelöléssel vagy oltalom alatt álló földrajzi jelzéssel ellátott sajt tekintetében nyújtható magántárolási támogatás. Az Unió teljes sajttermelésének azonban csak kis részét teszik ki az oltalom alatt álló eredetmegjelöléssel vagy oltalom alatt álló földrajzi jelzéssel ellátott sajtok. A végrehajtás és az igazgatás hatékonysága érdekében helyénvaló az összes sajtfélére vonatkozó egyetlen magántárolási támogatási rendszert létrehozni.
            
         
               (10)
            
            
               A tárolásra nem alkalmas sajtokat indokolt kizárni a rendelkezés hatálya alól.
            
         
               (11)
            
            
               Az irányítás és ellenőrzés megkönnyítése érdekében magántárolási támogatást – általános szabályként – csak az Unióban letelepedett és héanyilvántartásba vett gazdasági szereplők részére lehet nyújtani.
            
         
               (12)
            
            
               Hogy biztosítani lehessen a lebonyolítás megfelelő nyomon követését, e rendeletben meg kell határozni a tárolási szerződések megkötéséhez szükséges információkat és a szerződő felek kötelezettségeit.
            
         
               (13)
            
            
               A program hatékonyabbá tétele érdekében a szerződéseknek egy bizonyos minimális mennyiségre kell vonatkozniuk, valamint meg kell határozniuk a szerződő fél által teljesítendő kötelezettségeket, különösen azokat, amelyek a tárolási műveletek ellenőrzéséért felelős illetékes hatóság számára lehetővé teszik a tárolási feltételek eredményes ellenőrzését.
            
         
               (14)
            
            
               A magántárolási támogatás odaítéléséhez szükséges egyik követelmény, hogy a szerződéses mennyiség tárolásra kerüljön a szerződés szerinti tárolási időszak során. A kereskedelmi gyakorlat figyelembevételéhez, valamint gyakorlati megfontolásból a támogatott mennyiség tekintetében célszerű bizonyos tűréshatárt megengedni.
            
         
               (15)
            
            
               A kérelem komolyságának garantálása és az intézkedés kívánt piaci hatásának biztosítása érdekében biztosítékra van szükség. Ezért rendelkezéseket kell elfogadni a biztosíték letétbe helyezésére, feloldására és visszatartására vonatkozóan.
            
         
               (16)
            
            
               Annak biztosítása érdekében, hogy a tárolást megfelelően végezzék, indokolt rendelkezéseket hozni a kifizetendő támogatás csökkentésére, ha a tárolt mennyiség a szerződéses tárolási időszak alatt kisebb a szerződésben foglalt mennyiségnél.
            
         
               (17)
            
            
               A támogatás összegét a tárolás költségei és/vagy egyéb releváns piaci szempontok alapján kell meghatározni. Indokolt támogatást megállapítani az érintett termékek be- és kitárolásának fix költségeire, valamint a hűtőházi tárolás napi költségeire és a finanszírozási költségekre vonatkozóan.
            
         
               (18)
            
            
               Meg kell határozni az előlegfizetés feltételeit; a támogatáskorrekciót azokban az esetekben, amikor a szerződéses mennyiséget nem tartják be teljes mértékben; a támogatásra való jogosultság meglétére vonatkozó ellenőrzéseket; a lehetséges szankciókat és azokat az információkat, melyekről a tagállamoknak értesíteniük kell a Bizottságot.
            
         
               (19)
            
            
               Lehetséges, hogy az intézkedést nem minden tagállam használja ki teljes mértékben, így indokolt rendelkezni a mennyiségeknek az intézkedés háromhavi alkalmazását követő újraosztásáról. A Bizottságot fel kell hatalmazni arra, hogy adott esetben olyan végrehajtási aktust fogadjon el, amely megállapítja a fel nem használt mennyiségek tagállamonkénti újraosztását, valamint a kérelmek benyújtására nyitva álló új időszakot.
            
         
               (20)
            
            
               Szabályokat kell megállapítani a dokumentációra, a számvitelre, valamint az ellenőrzés gyakoriságára és módjára vonatkozóan is,
            
         ELFOGADTA EZT A RENDELETET:
   1. cikk
   Tárgy
   Ez a rendelet ideiglenes rendkívüli magántárolási támogatási programról rendelkezik a 0406 KN-kód alá tartozó sajtokra vonatkozóan, azon sajtok kivételével, amelyek a 3. cikk (1) bekezdésében említett érlelési időszakon túl nem alkalmasak további tárolásra.
   Az ezen ideiglenes program hatálya alá tartozó termékek tagállamonkénti maximális mennyiségét a melléklet határozza meg.
   2. cikk
   Fogalommeghatározás
   E rendelet alkalmazásában a „tagállami illetékes hatóságok” az 1306/2013/EU európai parlamenti és tanácsi rendelet (3) 7. cikkében megállapított feltételeket teljesítő, a tagállam által kifizető ügynökségként akkreditált szervezeti egységek vagy szervek.
   3. cikk
   A termékek támogathatósága
   (1)   Az 1. cikkben említett magántárolási támogatásra (a továbbiakban: támogatás) való jogosultság feltétele, hogy a sajt megbízható, kifogástalan kereskedelmi minőségű legyen, az Unióból származzon és a tárolási szerződés kezdőnapján elérje azt a minimális érettségi fokot, amely az 1151/2012/EU rendelet szerinti, oltalom alatt álló eredetmegjelöléssel vagy oltalom alatt álló földrajzi jelzéssel ellátott sajtok esetében megfelel a termékleírásban szereplő érlelési időszaknak, más sajtok esetében pedig megfelel a tagállamok által meghatározott rendes érlelési időszaknak.
   (2)   A sajtnak az alábbi követelményeknek kell megfelelnie:
   
               a)
            
            
               az egyes tételek tömege legalább 0,5 tonna;
            
         
               b)
            
            
               a gyártó vállalkozást, valamint a gyártás időpontját a sajtokon letörölhetetlen felirat jelzi, esetleg kódolva;
            
         
               c)
            
            
               a sajton szerepel a betárolás dátuma;
            
         
               d)
            
            
               a sajt nem képezte korábbi tárolási támogatási szerződés tárgyát;
            
         
               e)
            
            
               a sajtot abban a tagállamban tárolják, amelyben előállították.
            
         (3)   A tagállamok mentességet adhatnak a (2) bekezdés c) pontjában említett, a betárolási dátum sajton való feltüntetésére vonatkozó kötelezettség alól, amennyiben a raktár vezetője vállalja olyan nyilvántartás vezetését, amelyben a betárolás napján nyilvántartásba veszik a (2) bekezdés b) pontjában említett adatokat.
   4. cikk
   Támogatási kérelmek
   (1)   A támogatásért folyamodó gazdasági szereplő kérelmet nyújt be azon tagállam illetékes hatóságának, ahol a termékeket tárolják.
   (2)   Támogatási kérelmet csak az Unióban letelepedett és héanyilvántartásba vett gazdasági szereplők nyújthatnak be.
   (3)   Támogatási kérelmet e rendelet hatálybalépésének napjától lehet benyújtani. A kérelmek benyújtásának határideje 2016. január 15.
   (4)   A támogatási kérelmeknek már teljesen betárolt termékekre kell vonatkozniuk.
   (5)   A kérelmek az érintett tagállam által a gazdasági szereplők számára rendelkezésre bocsátott módon adhatók be.
   A tagállami illetékes hatóságok előírhatják, hogy az elektronikus úton benyújtott kérelmeket az 1999/93/EK európai parlamenti és tanácsi irányelv (4) (2) cikkének 2. pontja szerinti fokozott biztonságú elektronikus aláírással vagy olyan elektronikus aláírással kell ellátni, amely ezzel egyenértékű biztosítékokkal szolgál az aláíráshoz rendelt funkciók tekintetében, a 2004/563/EK, Euratom bizottsági határozatban (5) és annak végrehajtási szabályaiban az elektronikus és digitalizált dokumentumokra vonatkozóan a Bizottság által megállapított rendelkezésekben meghatározott szabályok és feltételek alkalmazása révén.
   (6)   A kérelem kizárólag az alábbi feltételek teljesülése esetén fogadható be:
   
               a)
            
            
               hivatkozik e rendeletre;
            
         
               b)
            
            
               feltünteti a pályázó azonosító adatait: nevét, címét és héaazonosító számát;
            
         
               c)
            
            
               feltünteti a terméket a vonatkozó hatjegyű KN-kóddal;
            
         
               d)
            
            
               feltünteti a kérelem benyújtásának időpontjában rendelkezésre álló termékek mennyiségét;
            
         
               e)
            
            
               feltünteti a raktározási létesítmény nevét és címét, a tétel raktározási számát és a gyártó üzemet azonosító engedélyezési számot;
            
         
               f)
            
            
               nem tartalmaz az e rendeletben megállapítottakon kívül más, a kérelmező által meghatározott feltételt;
            
         
               g)
            
            
               a kérelem benyújtásának helye szerinti tagállam hivatalos nyelvén vagy hivatalos nyelvei egyikén íródott;
            
         
               h)
            
            
               a kérelmező a 907/2014/EU felhatalmazáson alapuló bizottsági rendelet (6) IV. fejezete 2. szakaszának megfelelően tonnánként 20 EUR összegű biztosítékot helyezett letétbe az adott kifizető ügynökség javára.
            
         (7)   A már benyújtott kérelem tartalmát nem lehet módosítani.
   5. cikk
   A biztosíték visszatartása és feloldása
   (1)   A 4. cikk (6) bekezdésének h) pontjában előírt biztosíték visszatartásra kerül, amennyiben:
   
               a)
            
            
               egy szerződéskérelmet visszavonnak;
            
         
               b)
            
            
               a 16. cikk (2) bekezdése szerinti ellenőrzések során megállapított mennyiség nem éri el a kérelemben szereplő, a 4. cikk (6) bekezdésének d) pontjában említett mennyiség 95 %-át. Ebben az esetben nem köthető szerződés;
            
         
               c)
            
            
               a szerződéses mennyiség kevesebb, mint 95 %-át helyezik el raktárban és tárolják a szerződéses tárolási időszak során a 6. cikk értelmében vett szerződő fél kockázatára és a 7. cikk (1) bekezdésének a) pontjában meghatározott feltételeknek megfelelően.
            
         (2)   A szerződéskérelem elutasításakor a biztosítékot azonnal fel kell oldani.
   (3)   A biztosítékot fel kell oldani azon mennyiségek tekintetében, amelyekkel kapcsolatban már teljesítették a szerződéses kötelezettségeket.
   6. cikk
   A szerződés megkötése
   (1)   A szerződés a kérelmező (a továbbiakban: szerződő fél) és azon tagállam illetékes hatósága között jön létre, amelynek területén a termékeket tárolják.
   (2)   A szerződést a 4. cikk (6) bekezdésének e) pontjában említett adatok beérkezésétől számított 30 napon belül kell megkötni, adott esetben a 16. cikk (2) bekezdése második albekezdésében említetteknek megfelelően a termékek támogathatóságának utólagos megerősítésével. Abban az esetben, ha a támogathatóságot nem erősítik meg, a szóban forgó szerződést semmisnek kell tekinteni.
   7. cikk
   A szerződő fél kötelezettségei
   (1)   A szerződések legalább a következő kötelezettségeket róják a szerződő félre:
   
               a)
            
            
               a szerződéses tárolási időszakban saját kockázatára és költségén raktárba helyezi és tárolja a szerződéses mennyiséget, olyan feltételek között, amelyek a tárolt termékek helyettesítése vagy másik raktárba történő átszállítása nélkül biztosítják a termékek jellemzőinek fenntartását. A szerződő fél megfelelően indokolt kérésére az illetékes hatóság engedélyezheti a tárolt termékek áthelyezését;
            
         
               b)
            
            
               megőrzi a betárolási időpontban készített mérlegelési dokumentumokat;
            
         
               c)
            
            
               lehetővé teszi az illetékes hatóság számára, hogy a szerződésben szereplő kötelezettségek betartását bármikor ellenőrizze;
            
         
               d)
            
            
               biztosítja a tárolt termékek könnyű hozzáférhetőségét és egyedi azonosíthatóságát: minden egyes egyedileg tárolt egységet úgy kell megjelölni, hogy látható legyen a betárolás dátuma, a szerződés száma, valamint a termék megjelölése és tömege. A tagállamok ugyanakkor eltekinthetnek a szerződésszám feltüntetésének követelményétől, amennyiben a raktár vezetője vállalja, hogy a szerződésszámot bevezeti a 3. cikk (3) bekezdésében említett nyilvántartásba.
            
         (2)   A szerződő fél hozzáférhetővé teszi az ellenőrzésért felelős hatóság számára valamennyi szerződés minden dokumentumát, lehetővé téve különösen a magánraktárba helyezett termékekre vonatkozó következő információk ellenőrzését:
   
               a)
            
            
               a gyártó üzemet és a gyártás helye szerinti tagállamot azonosító engedélyezési szám;
            
         
               b)
            
            
               a termékek eredete és gyártási időpontja;
            
         
               c)
            
            
               a betárolás időpontja;
            
         
               d)
            
            
               a csomagolt tételek tömege és száma;
            
         
               e)
            
            
               a raktárban való tárolás ténye és a raktár címe;
            
         
               f)
            
            
               a szerződéses tárolási időszak végének várható időpontja, kiegészítve a kitárolás tényleges dátumával.
            
         (3)   A szerződő fél vagy adott esetben a raktár üzemeltetője a raktárban a szerződésszám alapján hozzáférhetővé teszi a következőkre kiterjedő készletnyilvántartást:
   
               a)
            
            
               a magánraktárba helyezett termékek azonosítása tétel szerint;
            
         
               b)
            
            
               a betárolás és a kitárolás dátuma;
            
         
               c)
            
            
               mennyiség feltüntetése tárolási tételenként;
            
         
               d)
            
            
               a termék helye a raktáron belül.
            
         8. cikk
   A szerződéses tárolási időszak
   (1)   A szerződéses tárolási időszak a 4. cikk (6) bekezdésének e) pontja szerinti adatok illetékes hatósághoz való beérkezését követő napon veszi kezdetét.
   (2)   A szerződéses tárolás vége a kitárolás napját megelőző nap.
   (3)   Támogatás csak akkor nyújtható, ha a szerződéses tárolási időszak hossza 60 és 210 nap között van.
   9. cikk
   Kitárolás
   (1)   A kitárolás a szerződéses tárolási időszak utolsó napját követő napon kezdődhet.
   (2)   A kitárolás teljes tárolási tételenként történik, vagy – ha az illetékes hatóság engedélyezi – kisebb mennyiségekben. A 16. cikk (5) bekezdésének a) pontjában említett esetben azonban csak leplombált mennyiséget lehet kiszállítani a raktárból.
   (3)   A szerződő félnek a 16. cikk (6) bekezdésének rendelkezéseivel összhangban értesítenie kell az illetékes hatóságot, mielőtt meg kívánja kezdeni a termékek raktárból való eltávolítását.
   (4)   Ha a (3) bekezdésben meghatározott követelmény nem teljesül, de az illetékes hatóság megítélése szerint kielégítőek a számára a raktárból történő kitárolás időpontjától számított 30 napon belül a kitárolás időpontjára és a szóban forgó mennyiségekre nézve benyújtott bizonyítékok, akkor a támogatási összeg 15 %-kal csökken, és csak arra az időszakra jár, amelyről a szerződő fél hitelt érdemlően bizonyítja az illetékes hatóság felé, hogy a termék abban az időszakban szerződéses tárolásban volt.
   (5)   Ha a (3) bekezdésben meghatározott követelmény nem teljesül, és az illetékes hatóság megítélése szerint nem kielégítőek a számára a raktárból történő kitárolás időpontjától számított 30 napon belül a kitárolás időpontjára és a szóban forgó mennyiségekre nézve benyújtott bizonyítékok, akkor a szóban forgó szerződés kapcsán nem kerül sor támogatás kifizetésére, és adott esetben a szóban forgó szerződés teljes biztosítéka visszatartásra kerül.
   10. cikk
   A támogatás összege
   A támogatás:
   
               —
            
            
               a fix tárolási költségekre 15,57 EUR/tárolt tonna,
            
         
               —
            
            
               a szerződéses tárolás időtartamára 0,40 EUR/tonna/nap.
            
         11. cikk
   Támogatási előleg
   (1)   60 napos tárolás után a támogatásra egyszeri előleg fizethető a szerződő fél kérelmére, feltéve, hogy az előleg 10 %-kal növelt összegének megfelelő biztosítékot helyez letétbe.
   (2)   Az előleg nem haladhatja meg a 90 napos tárolási időszaknak megfelelő támogatási összeget. Az (1) bekezdésben említett biztosítékot fel kell oldani, amint a támogatás fennmaradó része kifizetésre kerül.
   12. cikk
   A támogatás kifizetése
   (1)   A támogatást vagy – amennyiben a 11. cikknek megfelelően előleg kifizetésére már sor került – a támogatás fennmaradó részét kifizetési kérelem alapján kell kifizetni, amelyet a szerződő félnek a szerződéses tárolási időszak végét követő három hónapon belül kell benyújtania.
   (2)   Amennyiben a szerződő fél nem tudta bemutatni az igazoló dokumentumokat a három hónapos határidőn belül, bár haladéktalanul intézkedett azok időben történő megszerzése érdekében, részére határidő-hosszabbítások nyújthatók, amelyek összességükben nem haladhatják meg a három hónapot.
   (3)   A támogatást, illetve a támogatás fennmaradó részét a támogatás kifizetésére irányuló kérelem benyújtásától számított 120 napon belül kell kifizetni, feltéve, hogy a szerződő fél eleget tett szerződéses kötelezettségeinek, és a végső ellenőrzés is megtörtént. Amennyiben azonban közigazgatási vizsgálat van folyamatban, kifizetést addig nem lehet folyósítani, amíg a jogosultság elismerése meg nem történt.
   (4)   A vis maior eseteinek kivételével, ha a szerződéses tárolási időszak során ténylegesen raktározott mennyiség kevesebb a szerződéses mennyiségnél, de eléri a szóban forgó mennyiség 95 %-át, a támogatást a ténylegesen raktározott mennyiség után kell kifizetni. Ha azonban az illetékes hatóság úgy találja, hogy a szerződő fél szándékosan vagy gondatlanul járt el, dönthet úgy, hogy a támogatást tovább csökkenti vagy nem fizeti ki.
   (5)   A vis maior eseteinek kivételével, ha a szerződéses tárolási időszak során ténylegesen raktározott mennyiség a (4) bekezdésben megjelölt százalékaránynál kevesebb, de eléri a szerződéses mennyiség 80 %-át, akkor a ténylegesen raktározott mennyiség után járó támogatást a felére kell csökkenteni. Ha azonban az illetékes hatóság úgy találja, hogy a szerződő fél szándékosan vagy gondatlanul járt el, dönthet úgy, hogy a támogatást tovább csökkenti vagy nem fizeti ki.
   (6)   A vis maior eseteinek kivételével, ha a szerződéses tárolási időszak során ténylegesen tárolt mennyiség nem éri el a szerződéses mennyiség 80 %-át, nem fizethető támogatás.
   (7)   Ha a tárolás alatt vagy a kitároláskor végzett ellenőrzések során hibás termékeket fedeznek fel, az ilyen mennyiségekre nem fizethető támogatás. A tárolási tétel azon fennmaradó része, amely továbbra is feljogosít támogatásra, nem lehet kevesebb a 3. cikk (2) bekezdésében meghatározott minimális mennyiségnél. Ugyanezt a szabályt kell alkalmazni, ha ugyanezen okból egy tárolási tétel egy részét a minimális tárolási időszak lejárta előtt kitárolják.
   A ténylegesen raktározott mennyiség (4), (5) és (6) bekezdés szerinti kiszámítása során a hibás termékeket nem lehet figyelembe venni.
   13. cikk
   Értesítések
   (1)   A tagállamok az előző hétre vonatkozóan minden héten keddig értesítik a Bizottságot azokról a mennyiségekről, amelyekre vonatkozóan szerződés került megkötésre, valamint azokról a termékmennyiségekről, amelyek kapcsán támogatási kérelem került benyújtásra.
   (2)   A tagállamok az előző hónapra vonatkozóan minden hónap végéig értesítik a Bizottságot a következőkről:
   
               a)
            
            
               a tárgyhónap során be- és kitárolt termékmennyiségek;
            
         
               b)
            
            
               a tárgyhónap végén raktárban lévő termékmennyiségek;
            
         
               c)
            
            
               azon termékmennyiségek, amelyek szerződéses tárolási időszaka lejárt.
            
         (3)   Az (1) és (2) bekezdésben említett értesítéseket a tagállamok a 792/2009/EK bizottsági rendeletnek (7) megfelelően küldik meg.
   14. cikk
   A maximális mennyiség betartását biztosító intézkedések
   A tagállamok biztosítják, hogy egy objektív és megkülönböztetésmentes kritériumokon alapuló rendszer működjön annak érdekében, hogy ne lépjék túl a mellékletben említett tagállamonkénti maximális mennyiségeket.
   15. cikk
   A ki nem használt mennyiségekre vonatkozó intézkedések
   2016. január 15. után az esetlegesen fennmaradó ki nem használt mennyiségek adott esetben elérhetővé válnak azon tagállamok számára, amelyek legkésőbb 2015. december 31-ig értesítik a Bizottságot arról, hogy nagyobb mértékben kívánják használni a magántárolási támogatási programot. Az egyes tagállamokra jutó mennyiséget – amelynek megállapítása a tagállamok által 2016. január 15-ig kérelmezett mennyiségek figyelembevételével történik –, valamint a kérelmek benyújtására nyitva álló időszakot az 1308/2013/EU rendelet 229. cikkének (2) és (3) bekezdésében említett vizsgálati eljárás alkalmazása nélkül elfogadandó végrehajtási aktus határozza meg.
   16. cikk
   Ellenőrzések
   (1)   A tagállamok megteszik az e rendelet betartásának biztosításához szükséges valamennyi intézkedést. Ezek az intézkedések kiterjednek a támogatási kérelmek teljes körű adminisztratív ellenőrzésére, amelyet a (2)–(9) bekezdésben meghatározott helyszíni ellenőrzések egészítenek ki.
   (2)   Az ellenőrzésért felelős hatóság a betárolásra kerülő termékek esetében a 4. cikk (6) bekezdésének e) pontjában említett adatok kézhezvételének időpontjától számított 30 napon belül elvégzi a termékek vizsgálatát.
   E cikk (5) bekezdése első albekezdése a) pontjának sérelme nélkül, a betárolt termékek támogathatóságának ellenőrzése érdekében a betárolt mennyiségek legalább 5 %-át kitevő reprezentatív mintán fizikai ellenőrzést kell végezni annak szavatolására, hogy többek között a termék tömege, azonosítása és jellege tekintetében valamennyi tárolási tétel megfelel a szerződés megkötésére benyújtott pályázatban szereplő adatoknak.
   A támogatás kifizetését a termékek szerződéses időszak kezdetén megállapított tömege határozza meg. Nem fizethető azonban támogatás a 4. cikk (6) bekezdése d) pontjának megfelelően a kérelem tárgyát képező mennyiséget meghaladó mennyiségre.
   (3)   A tagállam által megfelelően indokolt esetben a (2) bekezdésben előírt 30 napos határidő 15 nappal meghosszabbítható.
   (4)   Amennyiben az ellenőrzések eredménye alapján a tárolt termékek nem felelnek meg a 3. cikkben megállapított támogathatósági kritériumoknak és a 4. cikk (6) bekezdésének c) pontjában megadott adatoknak, a 4. cikk (6) bekezdésének h) pontjában említett biztosíték visszatartásra kerül.
   (5)   Az ellenőrzésért felelős hatóság:
   
               a)
            
            
               szerződésenként, tárolási tételenként vagy kisebb mennyiségenként leplombálja a termékeket a (2) bekezdésben előírt ellenőrzés időpontjában; vagy
            
         
               b)
            
            
               bejelentés nélküli ellenőrzést végez annak biztosítására, hogy a szerződéses mennyiség a raktár területén legyen.
            
         Az első albekezdés b) pontjában említett ellenőrzésnek ki kell terjednie a teljes szerződés szerinti mennyiség legalább 10 %-ára, és reprezentatívnak kell lennie. Az ilyen ellenőrzésnek részét kell, hogy képezze a 7. cikk (3) bekezdésében említett készletnyilvántartások és olyan igazoló dokumentumok ellenőrzése, mint a szállítási és súlybizonyítvány, valamint a termékek raktárban való jelenlétének, típusának és azonosságának ellenőrzése, melynek ki kell terjednie a bejelentés nélküli ellenőrzés tárgyát képező mennyiség legalább 5 %-ára.
   (6)   A szerződéses tárolási időszak végén az ellenőrzésért felelős hatóság legalább a szerződések felével kapcsolatban mintavétel útján ellenőrzi a tárolt termékek tömegét és azonosítását. Ezen ellenőrzés céljából a szerződő fél tájékoztatja az illetékes szervet – megjelölve az érintett tárolási tételeket – legalább öt munkanappal
   
               a)
            
            
               a maximális szerződéses tárolási időszak lejárta előtt; vagy
            
         
               b)
            
            
               a kitárolási műveletek megkezdése előtt, ha a termékeket a maximális szerződéses tárolási időszak lejárta előtt tárolják ki.
            
         A tagállamok öt munkanapnál rövidebb határidőt is elfogadhatnak.
   (7)   A termékek tömegének a termékek raktárban való jelenlétének ellenőrzése céljából a szerződéses tárolási időszakban és annak végén végzett vizsgálata során észlelt lehetséges természetes tömegcsökkenés nem eredményezheti a támogatás csökkentését és a biztosíték visszatartását.
   (8)   Amennyiben az (5) bekezdés a) pontjában szereplő megoldás kerül alkalmazásra, a plombák meglétét és érintetlenségét a szerződéses tárolási időszak végén ellenőrizni kell. A plombálási és anyagmozgatási költségeket a szerződő fél viseli.
   (9)   A termékek minőségének és összetételének igazolásához a minták levételét az ellenőrzésért felelős hatóság tisztviselői végzik, vagy azt a jelenlétükben kell elvégezni.
   A termékek fizikai vizsgálatát vagy tömegének ellenőrzését az említett tisztviselők jelenlétében kell elvégezni a mérési eljárás során.
   A számviteli nyomonkövethetőség érdekében az említett tisztviselők által ellenőrzött minden készlet- és pénzügyi bizonylatot és dokumentumot pecséttel vagy kézjeggyel kell ellátni az ellenőrző látogatás során. Számítógépes nyilvántartás átvizsgálásakor egy kinyomtatott példány a vizsgálati aktában megőrzésre kerül.
   17. cikk
   Ellenőrzési jelentés
   (1)   Az illetékes ellenőrző hatóság ellenőrzési jelentést készít minden egyes helyszíni ellenőrzésről. A jelentés pontosan ismerteti a különböző ellenőrzött tételeket.
   A jelentés tartalmazza:
   
               a)
            
            
               az ellenőrzés megkezdésének dátumát és időpontját;
            
         
               b)
            
            
               a kiadott előzetes értesítés részleteit;
            
         
               c)
            
            
               az ellenőrzés időtartamát;
            
         
               d)
            
            
               a jelen lévő felelős személyeket;
            
         
               e)
            
            
               az elvégzett ellenőrzések jellegét és mértékét, megadva különösen az ellenőrzött dokumentumokra és termékekre vonatkozó részleteket;
            
         
               f)
            
            
               az eredményeket és következtetéseket;
            
         
               g)
            
            
               azt, hogy szükséges-e az ellenőrzés bármilyen nyomon követése.
            
         A jelentést a felelős tisztviselőnek alá kell írnia, a szerződő félnek vagy adott esetben a raktár üzemeltetőjének ellenjegyeznie kell, és csatolni kell a kifizetési aktához.
   (2)   Ha az ellenőrzés alá vont egyazon szerződéshez tartozó termékek mennyiségének legalább 5 %-ánál jelentős szabálytalanságra bukkannak, az ellenőrzést ki kell terjeszteni egy nagyobb mintára, amelyet az ellenőrzésért felelős hatóság határoz meg.
   (3)   Az ellenőrzésért felelős hatóság feljegyzi a szabályok minden olyan megsértését – figyelembe véve annak súlyát, mértékét, időtartamát és ismétlődését –, amely a 18. cikk (1) bekezdésének megfelelően a támogatásból való kizáráshoz és/vagy a jogosulatlanul kifizetett támogatás visszafizetéséhez vezethet, adott esetben kamatokkal együtt, az említett cikk (4) bekezdésének megfelelően.
   18. cikk
   Szankciók
   (1)   Amennyiben egy tagállam illetékes hatósága úgy találja, hogy egy kérelmező az e rendelet alapján odaítélhető jogok megszerzése érdekében az általa benyújtott dokumentumokban valótlan információt közöl, és a szóban forgó valótlan információ e jogok odaítélése szempontjából döntő fontosságú, úgy annak a terméknek a tekintetében, amelyre a valótlan információk vonatkoztak, az illetékes hatóság – a szabálytalanságot megállapító jogerős közigazgatási határozat meghozatalától számított egyéves időszakra – kizárja a kérelmezőt a támogatási eljárásból.
   (2)   Az (1) bekezdésben előírt kizárást nem kell alkalmazni, ha a kérelmező az illetékes hatóság számára meggyőzően bizonyítja, hogy az említett bekezdésben hivatkozott helyzet vis maior, illetve nyilvánvaló tévedés miatt következett be.
   (3)   A jogosulatlanul kifizetett támogatást kamatokkal együtt vissza kell fizettetni az érintett gazdasági szereplőkkel. A 809/2014/EU bizottsági végrehajtási rendelet (8) 7. cikkében megállapított szabályok alkalmazandók értelemszerűen.
   (4)   A közigazgatási szankciók végrehajtása és a jogosulatlanul kifizetett összegek e cikkben előírtak szerinti visszafizettetése nem érinti a szabálytalanságok Bizottságnak történő, az 1848/2006/EK bizottsági rendelet (9) szerinti bejelentését.
   19. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. október 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  Az Európai Parlament és a Tanács 2012. november 21-i 1151/2012/EU rendelete a mezőgazdasági termékek és az élelmiszerek minőségrendszereiről (HL L 343., 2012.12.14., 1. o.).
   
      (3)  Az Európai Parlament és a Tanács 2013. december 17-i 1306/2013/EU rendelete a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).
   
      (4)  Az Európai Parlament és a Tanács 1999. december 13-i 1999/93/EK irányelve az elektronikus aláírásra vonatkozó közösségi keretfeltételekről (HL L 13., 2000.1.19., 12. o.).
   
      (5)  A Bizottság 2004. július 7-i 2004/563/EK, Euratom határozata belső eljárási szabályzatának módosításáról (HL L 251., 2004.7.27., 9. o.).
   
      (6)  A Bizottság 2014. március 11-i 907/2014/EU felhatalmazáson alapuló rendelete az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről (HL L 255., 2014.8.28., 18. o.).
   
      (7)  A Bizottság 2009. augusztus 31-i 792/2009/EK rendelete a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.).
   
      (8)  A Bizottság 2014. július 17-i 809/2014/EU végrehajtási rendelete az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).
   
      (9)  A Bizottság 2006. december 14-i 1848/2006/EK rendelete a közös agrárpolitika finanszírozása keretében történt szabálytalanságokról és tévesen kifizetett összegek behajtásáról, továbbá egy információs rendszer e téren történő létrehozásáról, valamint az 595/91/EGK tanácsi rendelet hatályon kívül helyezéséről (HL L 355., 2006.12.15., 56. o.).
   
      MELLÉKLET
      
                  Tagállam
               
               
                  Maximális mennyiség
                  (tonna)
               
            
                  Belgium
               
               
                  1 243
               
            
                  Bulgária
               
               
                  696
               
            
                  Cseh Köztársaság
               
               
                  1 421
               
            
                  Dánia
               
               
                  3 334
               
            
                  Németország
               
               
                  23 626
               
            
                  Észtország
               
               
                  454
               
            
                  Írország
               
               
                  1 835
               
            
                  Görögország
               
               
                  1 880
               
            
                  Spanyolország
               
               
                  3 635
               
            
                  Franciaország
               
               
                  20 830
               
            
                  Horvátország
               
               
                  348
               
            
                  Olaszország
               
               
                  12 015
               
            
                  Ciprus
               
               
                  199
               
            
                  Lettország
               
               
                  348
               
            
                  Litvánia
               
               
                  1 163
               
            
                  Luxemburg
               
               
                  33
               
            
                  Magyarország
               
               
                  827
               
            
                  Málta
               
               
                  30
               
            
                  Hollandia
               
               
                  8 156
               
            
                  Ausztria
               
               
                  1 968
               
            
                  Lengyelország
               
               
                  7 859
               
            
                  Portugália
               
               
                  704
               
            
                  Románia
               
               
                  797
               
            
                  Szlovénia
               
               
                  164
               
            
                  Szlovákia
               
               
                  426
               
            
                  Finnország
               
               
                  1 210
               
            
                  Svédország
               
               
                  945
               
            
                  Egyesült Királyság
               
               
                  3 854
               
            
                  Összesen
               
               
                  100 000